Alice Salaveičikaitė-Stephens

Alice Salaveičikaitė-Stephens (1905 m. lapkričio 29 d. Mančesteryje, Konektikutas, JAV – 1984 m. rugpjūčio 2 d. Čikagoje, Ilinojus, JAV) – pedagogė, chorvedė, dainininkė (sopranas).

 Biografija 
Muzikos pedagogikos vidurinį mokslą baigė New Britain, CT. Mokėsi prekybos kolegijoje ir kartu lankė Hartfordo konservatoriją, kurią baigusi gavo dainavimo ir fortepijono mokytojos diplomą. 1926 m. apsigyvenusi Čikagoje, muzikos žinias gilino konservatorijoje – 1929 m. gavo muzikos bakalauro laipsnį.

Talkino „Birutės“ ir ypač „Pirmyn“ chorams statant operas ir operetes, sukūrė pagrindinius vaidmenis. 1927–1931 m. vadovavo vaikų chorui, kaip solistė daug koncertavo su chorais ir simfoniniais orkestrais, yra laimėjusi premiją-stipendiją. 1938 m. su choru „Pirmyn“ lankėsi Lietuvoje, Anglijoje ir dalyvavo 26 koncertuose. Po šių gastrolių kaip solistė reiškėsi mažiau, o atsidėjo pedagogės ir chorvedės darbui. 1930 m. Čikagoje Fine Arts pastate įsteigė dainavimo studiją, iš kurios išleido kelis šimtus muzikantų. Jos mokiniai ruošdavo kasmetinius rečitalius, dalyvaudavo įvairiuose tautiniuose renginiuose. 1940 m. pedagogė įkūrė savo vardo The Alice Stephens Singers moterų chorą ir per 25-erius metus surengė apie 500 koncertų JAV ir Kanados didžiuosiuose miestuose.

Visur propagavo lietuvišką muziką, dainavo per radiją ir televiziją. 1941 m. Chicago Tribune Festival chorų varžybose A. Stephens choras laimėjo pirmąją vietą. Chorui talkino solistai A. Kaskas, P. Stoška, Z. Griškaitė, R. Juška, I. Nauragis, A. Brazys, S. Baranauskas. 1949 ir 1950 m. sezone choras dainavo su Grand Parko simfoniniu orkestru – koncertavo Filadelfijoje, Klyvlende, Detroite, Niujorke, Pitsburge, Baltimorėje ir Kanadoje. Choras padėjo Čikagos lietuvių operai, statant G. Verdi „Requiem“ ir B. Markaičio kantatą „Vilniaus varpai“, dalyvavo 1964 m. Pasaulinės parodos Niujorke Lietuvių dienoje, 1956 ir 1961 m. JAV ir Kanados lietuvių dainų šventėse Čikagoje. Chore išaugo per 500 dainininkių – beveik visos JAV gimusios lietuvaitės. Choras išleido plokšteles „Dainų skrynelė“ (1955 m.), „Iš rūtų šalelės“ (1959).

1965–1979 m. vadovavo lenkaičių chorui „Lyra“, kuris kelis kartus koncertavo ir Lenkijoje. 1966 m. Čikagoje subūrė „Aidučių“ vokalinį ansamblį, kuriame dainavo 16-18 moksleivių ir studenčių. Merginos dainavo Lietuvių operos spektakliuose, televizijos laidose, surengė kelis šimtus koncertų, dalyvavo 1971 m. 4-oje JAV ir Kanados lietuvių dainų šventėje Čikagoje, 1969 m. išleido plokštelę „Aldutės dainuoja“. 1959–1979 m. A. Stephens vadovavo Čikagos Lietuvių operos moterų chorui, su kuriuo dalyvavo 1978 m. 5-ojoje JAV ir Kanados lietuvių dainų šventėje Toronte. 1959–1960 m. pedagogė dėstė balso lavinimą The Clare Powell Academy of Theatre Arts, 1953–1976 m. dėstė dainavimą ir vadovavo chorams Maria High School. 1957 m. buvo pakviesta dirbti profesore į Chicago Conservatory College of Music, vadovavo kolegijos privalomam chorui ir vokaliniam ansambliui.

A. Stephens turėjo daug visuomeninių pareigų. 1956 m. 1-osios, 1961 m. 2-osios ir 1966 m. 3-osios JAV ir Kanados lietuvių dainų švenčių rengimo Čikagoje komiteto pirmininkė ir jungtinių chorų dirigentė, taip pat analogiškos 1978 m. 5-osios dainų šventės dirigentė Toronte, 1964 m. Pasaulinės parodos Niujorke Lietuvių dienos jungtinio choro dirigentė. Buvo aktyvi ALRK Vargonininkų sąjungos narė, įnešė didelį indėlį į lietuvių muzikinės kultūros ugdymą. 1992 m. įsteigtas jos vardo fondas muzikams remti.

 Šaltiniai 
 Boleslovas Zubrickas. Pasaulio lietuvių chorvedžiai: enciklopedinis žinynas. – Vilnius, 1999. 

Kategorija:Sopranai
Kategorija:Lietuvos chorvedžiai
Kategorija:Lietuvos operos dainininkai
Kategorija:Lietuvos muzikos pedagogai
Kategorija:JAV lietuviai